A. Belousovová, podpredsedníčka NR SR: (2008-04-10):
Len tak trošku odbočím. Včera sme prijali tlačový zákon a pri jeho prerokovaní tu v sále padali veľmi ostré výrazy o biči na médiá, o náhubkovom zákone, o chystanej cenzúre pre slovenské médiá. Aj medzinárodný škandál, o ktorom budem hovoriť alebo tá škandalózna informácia, ktorá, ako som už povedala, viac ako týždeň zamestnáva svetové médiá a ktoré si slovenské takmer vôbec nevšímali, dokazuje to, čo nebolo povedané pri prerokovaní tohto tlačového zákona. Totiž fakt, že na Slovensku v médiách je situácia ešte hroznejšia. Na Slovensku v médiách totiž existuje autocenzúra. To znamená, že novinári sa nevenujú témam, ktoré politicky nevyhovujú ich vydavateľom, t. j. majiteľom, a zverejnenie napríklad aj týchto informácií o tom, že Kosovčania pitvali Srbov a obchodovali s ich orgánmi zrejme politicky nevyhovuje horlivým zástancom a krstným otcom samostatného kosovského štátu. Keďže slovenské médiá alebo cez slovenské médiá ste sa, vážení kolegovia, nemohli dozvedieť, o čo vlastne ide, dovolím si využiť svoje vystúpenie a podať vám jednu agentúrnu informáciu, ktorú som, bohužiaľ, nezískala zo slovenských agentúr. Budem citovať. „Kosovčania pitvali Srbov na orgány.“ To je názov informácie. „Bývalá žalobkyňa Haagskeho tribunálu pre bývalú Juhosláviu Carla del Ponte  na vyhláseniach, na ktorých dlhé roky stáli negatívne predstavy Západu o Srboch vystúpila so senzačným priznaním. Vo svojej novej knihe Poľovačka: ja a vojnoví zločinci porozprávala, ako súčasná vláda nezávislého Kosova zarábala veľké peniaze na obchode s vnútornosťami vybranými z tiel unesených Srbov. Výpovede Carly del Ponte sa už stali dôvodom pre začatie trestného konania v Srbsku. Belehradský obvodný súd začal pojednávanie vo veci únosu 300 mladých Srbov v lete v roku 1999 v Kosove, ktorých, ako tvrdí vo svojej knihe bývalá hlavná žalobkyňa Haagskeho tribunálu pre bývalú Juhosláviu, odviezli do Albánska za účelom odobratia orgánov. Obludné zločiny porovnateľné s tými, ktoré vykonávala fašistická tretia ríša v koncentračných táboroch, do ktorých dovážali unesených, kde ľudia zomierali v príšerných mukách, robili lídri armády oslobodenia Kosova. Toľko o básnení Západu na adresu UCK-a. Jedným z jej vodcov bol Hašim Tači, prezývaný aj had, súčasný premiér nezávislého Kosova. V Srbsku ho vždy považovali za vojnového zločinca. V jeho osobnom spise sú zhromaždené desiatky zverstiev, ktorý tento poľný veliteľ konal voči Srbom v Kosove.“ Ja dodávam, že sú to zverstvá okrem obchodu s ľudskými orgánmi a pýtam sa, prečo nestojí ešte tento človek pred Haagskym tribunálom? To len tak mimochodom. Počnúc od roku 1999, keď lietadlá NATO doslova vyčistili Kosovo od srbskej armády, však záujem Haagskeho tribunálu bol sústredený výhradne na zločiny Belehradu. Podľa slov predsedu Zväzu rodín nezvestných kosovských Srbov Sima Spasiča  niekoľkokrát sa osobne stretol s Carlou del Ponte a odovzdal jej dôkazy únosov a likvidácie kosovských Srbov v koncentračných táboroch. Avšak dokonca aj po tom, ako v roku 2003 prokurátor osobne navštívil miesto zločinu v obci  Burel  na severe Albánska, t. j. dom, kde sa konalo vyberanie orgánov, nepodala žalobu, hoci podľa jej vlastného priznania z citovanej knihy tam boli nájdené stopy krvi a medicínske vybavenie. Belehradská tlač uvádza desiatky svedectiev. Mnohé srbské organizácie sa pokúšali dosiahnuť od Haagskeho tribunálu pre bývalú Juhosláviu vyšetrenie zločinov Albáncov v Kosove. Odovzdávali podrobné mapy miest, kde sú pochované obete, aj miest, kde sa nachádzali koncentračné tábory na území kraja na severe Albánska, svedectvá krutého mučenia a likvidácie mierového obyvateľstva vrátane detí a tehotných žien, ktoré boli zneužívané obzvlášť kruto. Podobné pokusy sa však potierali od základov. Ani jeden fakt nebol vyšetrený. Samotná Carla del Ponte sa v nedávnom interwiev pre taliansky denník  La Stampa priznala, že, citujem, „stíhanie vojnových zločincov je v súčasnom svete výlučne politická záležitosť“. Ak by sa správy o zločinoch Albáncov dostali na verejnosť, o žiadnej nezávislosti Kosova by nemohla byť ani reč. Nie je náhoda, že kniha del Ponte uzrela svetlo sveta  až teraz po tom, ako Priština vyhlásila nezávislosť kraja. Podľa informácií belehradských novín Press krvavý biznis kontroloval osobne  Hašim Tači. Na obchode s orgánmi vyberanými zo živých ľudí zarobil milióny dolárov. Vypovedať o tom sa neúspešne pokúšala na procese v Haagu proti Slobodanovi Miloševičovi aj bývalá sudkyňa obvodného súdu v Prištine Danica Marinkovič. Podľa jej slov misia OSN v Kosove, na čele ktorej stál súčasný minister zahraničných vecí Francúzska Bernard Kučner  zamedzovala vyšetrovaniu prípadov zmiznutia a únosov ľudí v kraji. Mimochodom o tom, že administrácia OSN, pod správou ktorej sa v kraji dlhé roky naďalej likvidovali Srbi, ničili pravoslávne chrámy a marili sa pokusy donútiť Albáncov zodpovedať sa pred zákonom hovorí aj samotná Carla del Ponte a jej pomocníčka v tých rokoch  Florenc Artman.  V jednom z interwiev práve ona vyhlásila, že práve funkcionári misie OSN v Kosove nenechali železnú Carlu začať trestné stíhanie proti Albáncom v súvislosti s miznutím ľudí a s obchodom s ľudskými orgánmi. Ako sa priznala Carla del Ponte,  informácie o vraždách Srbov a obchode s orgánmi mala už v roku 1999. Čo to má znamenať? Priznanie sa k zatajeniu mimoriadne dôležitých informácií o obludných zločinoch? Všade vo svete existuje predsa trestný čin spolupáchateľstva. V Srbsku si mnohí myslia, že Carlu del Ponte, ktorá odišla na odpočinok, v role veľvyslankyne Švajčiarska v Argentíne trápi svedomie. Samotná Carla, ktorá nikdy neskrývala svoj negatívny vzťah k Srbom, sa však zrejme len chystá zarobiť na senzácii, pretože v týchto dňoch vyšla jej kniha. A ja dodávam, možno ako skúsená právnička vie, že väčšina zločinov takejto povahy sa skôr či neskôr odhalia aj tak. Toľko z agentúrnej správy podotýkam neslovenských médií, pretože slovenské médiá, vraj nezávislé a objektívne túto informáciu nezverejnia. Akurát dnes po viac ako týždni som si prečítala správu v jednom denníku, ktorý viac ako fakty udáva politizáciu tohto problému a píše svoje komentáre jednoznačne nasmerované, asi všetci viete kde. Moja interpelácia na ministra zahraničných vecí Slovenskej republiky v tejto súvislosti znie. Vážený pán minister. Aký postoj chce zaujať a aký postup zvolí Ministerstvo zahraničných vecí Slovenskej republiky v súvislosti so zverejnenými informáciami o únosoch Srbov a predaji ich orgánov? Myslím si, že nielenže nemôže byť ani len reči o uznaní kosovského štátu, ale mám zato, že Slovenská republika by sa mala obrátiť v prvom rade na Medzinárodný trestný tribunál pre bývalú Juhosláviu, ale mali by sme takisto žiadať, aby sa informáciami zverejnenými v knihe bývalej hlavnej žalobkyne Haagskeho tribunálu Carly del Ponte dostali aj na rokovania na pôdu OSN. O tom hovorím preto, lebo samotná jej najbližšia spolupracovníčka uvádza, že administrácia OSN, pod správou ktorej sa tento kraj dlhé roky nachádzal, vedela o týchto informáciách a doslova administrácia OSN marila vyšetrovanie týchto obludných zločinov. Takisto si myslím, že by bolo namieste podať podnet na vyšetrenie prípadu s nelegálnym obchodom s ľudskými orgánmi na Európsky súdny dvor pre ľudské práva v Štrasburgu. Je zaujímavé pozorovať, ako medzinárodné spoločenstvo pri zverejnení týchto škandalóznych informácií, doslova hororových mlčí. Máme ešte v čerstvej pamäti bombardovanie Srbska v roku 1999, ktoré sa ospravedlňovalo zverstvami Srbov voči Albáncom. Toto ticho okolo iných prípadov, okolo hrôzostrašného obchodu s orgánmi unesených Srbov má však ohromnú vypovedajúcu schopnosť. Myslím si, že Slovensko by sa nemalo stavať na stranu tých, ktorí mlčia. Myslím si, že tak ako jednotlivci nemôžu byť ticho, nemôžu mlčať, ako sa dozvedia o páchaní zla, o páchaní trestných činov, tak i ľudské spoločenstvo, ktoré sa nazýva štát alebo štáty majú nielen právnu, ale hlavne morálnu povinnosť nemlčať, keď sa porušujú zákony, nechcem ich kvalifikovať, či zákony štátov, alebo zákony medzinárodné, ja ich nazvem, keď sa porušujú zákony ľudskosti kýmkoľvek. Keď sa jednoducho pácha zlo. Ďakujem.